
Comisia pentru buget,

finanţe şi bănci

Bucureşti,       08.10.2002 

Nr. 432

AVIZ

asupra propunerii legislative privind reînfiinţarea comunei Sânnicolau Român, judeţul Bihor
Cu adresa nr.  293 din 9 septembrie 2002, Biroul Permanent, conform art. 89 şi 107 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind reînfiinţarea comunei Sânnicolau Român, judeţul Bihor.
In urma examinării, în şedinţa din data de 08 octombrie 2002, Comisia, cu unanimitate de voturi, a hotărât supunerea spre dezbaterea şi adoptarea Plenului Camerei Deputaţilor a  propunerii legislative în forma prezentată sub rezerva însuşirii următoarele consideraţii:

Propunem completarea documentaţiei prezentate cu fişa comunei Cefa, în forma în care rămâne după desprinderea celor trei sate, vizată de prefect şi de preşedintele Consiliului judeţean.

Propunem reformularea titlului şi a articolelor 1 şi 2 după cum urmează:

“Lege pentru înfiinţarea comunei Sânnicolau Român, judeţul Bihor, prin reorganizarea comunei Cefa.”

“Art. 1 – (1) – Se înfiinţează Sânnicolau Român, judeţul Bihor, având în componenţă satele Sânnicolau Român, Roit şi Berechiu, prin reorganizarea comunei Cefa, din acelaşi judeţ.

(2) – Reşedinţa comunei Sânnicolau Român se stabileşte în satul Sânnicolau Român.

Art. 2 – (1) Comuna Cefa, în urma reorganizării prevăzute la art. 1, va avea în componenţă satele Cefa, Ateaş, Bicaci, Geziu şi Inand.

(2) Reşedinţa comunei Cefa rămâne în satul Cefa.”

Pentru îmbunătăţirea redactării propunem reformularea art. 4 astfel:

“Art. 4 – (1) Consiliul Judeţean Bihor şi delegaţii împuterniciţi conform prevederilor art. 3 alin. (1), împreună cu Direcţia generală a finanţelor publice a judeţului Bihor şi Consiliul local al comunei Cefa vor repartiza veniturile şi cheltuielile actualului buget al comunei Cefa, între comunele prevăzute la art. 1.

(2) de la data intrării în vigoare a prezentei legi, veniturile şi cheltuielile care revin de drept comunei Sânnicolau Român vor fi administrate şl gestionate de către autorităţile locale ale acestei noi comune, iar eliberarea bugetului local se va realiza pe seama sumelor defalcate din impozitul pe venit, în limita prevederilor aprobate prin buget.

(3) Bugetul comunei Sânnicolau Român pe anul 2002 se va elabora de către delegaţii prevăzuţi la alin. (1), cu avizul Direcţiei generale a finanţelor publice a judeţului Bihor.

(4) Operaţiunile de predare – primire se vor face pe bază de protocoale încheiate între actualul primar al comunei Cefa şi delegatul desemnat prin ordin al prefectului, cu atribuţii de primar al comunei Sânnicolau Român.”

